Mutual fund Sociaty
สังคมกองทุนรวม ประจำวันศุกร์ที่ 9 มี.ค. 2555 ยังถือว่าอยู่ในภาวะทรงตัวสำหรับตลาดหุ้นไทย
9 มี.ค. 2555

โดย...แฟมิลี่ โนฮาว
สังคมกองทุนรวม ประจำวันศุกร์ที่ 9 มี.ค. 2555 ยังถือว่าอยู่ในภาวะทรงตัวสำหรับตลาดหุ้นไทย แม้จะมีการปรับขึ้นของดัชนีมาพอสมควรแล้ว ราคาหุ้นส่วนมากก็ปรับขึ้นมาเยอะ Upside เริ่มมีน้อยลง แต่กระนั้นเม็ดเงินลงทุนต่างชาติก็ยังใส่เข้ามาได้เรื่อยๆ... 
นักวิเคราะห์บางท่านเริ่มมองว่าค่า P/E ของ SET Index ปัจจุบันที่ระดับ 15.59 เท่า เริ่มแพงกว่าดัชนี MSCI Asia Pacific ex Japan ซึ่งเทรดที่ P/E 11.5 เท่า เพราะก่อนหน้านี้หุ้นไทยเทรดที่ระดับ P/E ต่ำกว่าดัชนี MSCI 2030%... 
ว่าไปแล้วราคาถูกหรือแพงอยู่ที่มุมมองและเม็ดเงิน... • ตลาดหลักทรัพย์เพิ่งแจ้งเมื่อวันก่อนว่าบริษัทจดทะเบียนทำกำไรสุทธิงวดปี 2554 รวม 625,362 ล้านบาท เพิ่มขึ้น 4.30% จากปีก่อน ซึ่งมีกำไรรวม 599,598 ล้านบาท โดยมียอดขายรวม 9,104,317 ล้านบาท เพิ่มขึ้น 22.23 %... 
กลุ่มอุตสาหกรรม 3 อันดับแรกที่มีกำไรสูงสุด คือกลุ่มทรัพยากร กลุ่มธุรกิจการเงิน และกลุ่มอสังหาริมทรัพย์และก่อสร้าง โดยมี PTT, PTTEP, SCB, PTTGC และ BBL เป็นบริษัทจดทะเบียนที่มีกำไรสุทธิสูงสุด 5 อันดับแรก... 
บริษัทจดทะเบียนในตลาด mai ก็ไม่ได้น้อยหน้า ในปี 2554 มีกำไรรวม 4,467 ล้านบาท เพิ่มขึ้น 27.22% จากปีก่อน และมียอดขายรวมอยู่ที่ 81,925 ล้านบาท เพิ่มขึ้น 30.63% โดยมี 8 บริษัทที่สามารถทำกำไรเติบโตได้เกิน 100%... 
เทศกาลจ่ายเงินปันผล เริ่มที่ บลจ.ไทยพาณิชย์ แจ้งข่าวเตรียมจ่ายเงินปันผลกองทุนรวมหุ้นระยะยาว 3 กองทุนพร้อมกันในวันที่ 9 มี.ค. มีกองทุนเปิดไทยพาณิชย์หุ้นระยะยาวปันผล 70:30 ในอัตรา 0.27 บาทต่อหน่วย, กองทุนเปิดไทยพาณิชย์หุ้นระยะยาวอินเตอร์ในอัตรา 0.14 บาทต่อหน่วย และกองทุนเปิดไทยพาณิชย์หุ้นระยะยาวทาร์เก็ตในอัตรา 0.24 บาทต่อหน่วย... 
ถัดมาบลจ.กสิกรไทย จ่ายเหมือนกัน 4 กองรวด คือ กองทุนเปิดเค 20 ซีเล็คท์หุ้นระยะยาวปันผล และกองทุนเปิดเค โกรทหุ้นระยะยาวปันผลในอัตรากองทุนละ 0.53 บาทต่อหน่วย คิดเป็นอัตราผลตอบแทนจากการจ่ายเงินปันผล (Dividend Yield) ที่ 3.71% และ 3.39% ตามลำดับ... • ส่วนกองทุนเปิดเค หุ้นระยะยาวปันผลจ่าย 0.59 บาทต่อหน่วย คิดเป็น Dividend Yield 3.40% และกองทุนเปิดเค 70:30 หุ้นระยะยาวปันผลจ่าย 0.34 บาทต่อหน่วย คิดเป็น Dividend Yield ที่ 2.24% มีกำหนดจ่ายเงินปันผลพร้อมกันในวันที่ 14 มี.ค. ... 
ของดีๆ ยังไงก็ต้องโปรโมต ว่าแล้วตลาดหลักทรัพย์ฯ ก็ออกกิจกรรมในโครงการ “ETF มอบโชคครั้งใหญ่ลุ้นรับ Gift Voucher 1 หมื่นบาททุกสัปดาห์” เชิญชวนผู้ลงทุนในกองทุนรวม ETF ตัวใดก็ได้ที่จดทะเบียนซื้อขายในตลาดหลักทรัพย์ฯที่มีมูลค่าซื้อรวมกันต่อวันตั้งแต่ 1 หมื่นบาทขึ้นไป จะได้รับ 1 สิทธิต่อวันในการจับสลาก ซื้อทุกวันได้สิทธิทุกวัน จับรางวัลสัปดาห์ละ 1 รางวัลเริ่มตั้งแต่วันนี้–31 ต.ค.นี้ ผู้สนใจดูรายละเอียดเพิ่มเติมได้ที่ www.set.or.th หรือสอบถาม S-E-T Call Center 02-229-2222...